Informācija medijiem

2021. gada 8. septembrī

**Lielā Talka un Eiropas Latviešu apvienība aicina Latvijas diasporu iesaistīties Pasaules talkā**

**Lielā Talka aicina Latviešu diasporas pārstāvjus šā gada 18. septembrī pievienoties akcijai “*World Cleanup Day*” (WCD) jeb Pasaules talkai, kura šogad tiek rīkota jau ceturto reizi. Arī šogad visi, neatkarīgi no dzīvesvietas, tiek aicināti iesaistīties talkas aktivitātēs savu iespēju un vietējā regulējuma iespējās – sakopšanas vai labiekārtošanas darbos, vai tradicionālajā “Laimes koku” stādīšanas akcijā, veicinot zaļāku un veselīgāku pilsētvidi sev apkārt.**

Pasaules talkas galvenais mērķis ir apvienot cilvēkus cīņā ar klimata pārmaiņām un globālo piesārņojumu. Latvijā uzkopšanas un labiekārtošanas darbi tradicionāli tiek rīkoti Lielās Talkas ietvaros pavasarī, savukārt Pasaules talkas dienā kustības **Lielā Talka vadītāja Vita Jaunzeme** aicina visus pievienoties pasaules aktīvistiem ar koku stādīšanas akciju “Laimes koki”, sniedzot Latvijas ieguldījumu pasaules klimata un ekosistēmas līdzsvara atjaunošanā: “Neatkarīgi no mūsu katra dzīvesvietas, spēja mobilizēties un sniegt savu pienesumu pasaules apzaļumošanā un veselīgas pilsētvides veicināšanā ir kritiski svarīga – planētas nākotnei nav robežu! Tāpēc aicinu Latvijas pārstāvniecības un tautiešu organizācijas ārvalstīs savu iespēju robežās, ņemot vērā piesardzības pasākumus, pievienoties Pasaules talkas aktivitātēm savā mītnes zemē un uzņemties tiesības veidot zaļāku un veselīgāku vidi nākamajām paaudzēm!”

Vairāk informācijas par aktivitātēm konkrētajā valstā var atrast platformā worldcleanupday.org. Atbalstot “Laimes koku” koku stādīšanas akciju vietā, kuru šobrīd saucat par savām mājām, par saviem *zaļajiem darbiem* rakstiet info@onecom-latvia.com, vai arī padalieties ar tiem sociālajos tīklos izmantojot tēmturus: #Lielatalka #WorldCleanupDay #Laimeskoki.

**Eiropas Latviešu apvienības vadītāja Elīna Pinto** piebilst, ka: "Man ir liels gandarījums redzēt, ka Latvijas diaspora mūsu talkošanas un dabas kopšanas tradīcijas nes tālāk pasaulē, rīkojot kopīgas talkas dažādās latviešu un draugu kopienās gan Lielās Talkas, gan Pasaules talkas ietvaros. Rūpes par dabu, vidi un klimatu ir mūsu visu kopīgā lieta, kas neapstājas pie valstu robežām. Daudzās ārvalstīs klimata pratību māca jau no mazotnes, un arī zaļā politika ir daudz augstāk pieprasīta nekā Latvijā. Liekot kopā abas šīs pieredzes un daloties ar tām, mūsu diaspora sniedz vērtīgu ieguldījumu pasaules ekosistēmas un zaļas vides saglabāšanā - lokāli un globāli. Tas cieši sasaucas ar ELA un Lielās Talkas kopīgo mērķi vairot inovatīvus un videi draudzīgus lēmumus un līdzdalības veidus, kas iesaista visu sabiedrību pāri robežām. Aicinu 18. septembrī Pasaules talkā visus mūs vienoties zaļajā idejā un darbos!”

Lielā Talka ir kustība Latvijā, kas kopš 2008. gada ne vien katru gadu organizē talkas visā valstī, bet īsteno arī dažādus projektus sabiedrības izglītošanai vides aizsardzības jautājumos. Lielās Talkas patrons ir Valsts prezidents, ierindojot Latviju starp pirmajām valstīm pasaulē, kur vides aktivitātēm ir valstisks atbalsts tik augstā līmenī.

Eiropas Latviešu apvienība ir diasporu apvienojoša organizācija ar 25 biedrorganizācijām 19 valstīs Eiropā un tās kaimiņreģionā, kas pārstāv aptuveni 250 000 šajās valstīs dzīvojošos Latvijas piederīgos. ELA koordinē un pārstāv biedru intereses izglītības, kultūras, pilsoniskās un ekonomiskās līdzdalības jomās, un veicina diasporas saikni ar Latviju.

**Lielā Talka vairāk nekā desmit gadu garumā ir apvienojusi un saliedējusi Latvijas iedzīvotājus vides sakopšanas un labiekārtošanas darbos, kā arī veic izglītojošu funkciju, virzot sabiedrību domāt un rīkoties zaļi. Sākot ar šo gadu ikvienam ir iespēja piedalīties Lielajā Talkā, talkojot gan talkas dienā, gan jebkurā citā laikā, kā arī ziedojot, ja pašam nav iespējams piedalīties talkā.** Ziedojot kaut vai 1 eiro, jūs varēsiet nodrošināt talkotājiem vienu talcinieka komplektu, kurā ietilpst – viens maiss, viens cimdu pāris, atkritumu maisa izvešana un noglabāšana poligonā. Biedība “Pēdas LV”, kas Latvijā kopš 2008.gada organizē Lielo Talku un Pasaules talku, ir sabiedriskā labuma organizācija kopš 2011.gada ar Reģ.Nr. 40008177683. **Ziedot Lielajai Talkai iespējams tās mājas lapā talkas.lv, sadaļā “Ziedot”.**

**Uz tikšanos 18. septembrī Latvijā un visā pasaulē!**

**Vairāk informācijas:** [**www.talkas.lv**](http://www.talkas.lv)

**Papildu informācija:**

Nikola Matjušenko

Lielās Talkas

Sabiedrisko attiecību konsultante

Mob. 26431149

E-pasts: nikola.matjusenko@onecom-latvia.com